钦定古今图书集成/明伦汇编/闺媛典/第013卷 > 《江南妇》王冕
## 钦定古今图书集成/明伦汇编/闺媛典/第013卷 > 《江南妇》王冕

“江南妇何辛苦。”敝衣零落裙断腰，赤脚蓬头面如土。
日间力田随夫郎，夜间绩麻不上床。绩麻成布抵官税，力田得米归官仓。官输未了忧郁腹，门外又闻私
债促。大家揭帖“出陈帐，生谷十年还未足。大儿五岁
方离手，小女三周未能走。社长呼名散户由，下季官
粮添两口。舅姑老病毛骨枯，忍冻忍饥蹲破庐。”残年
无物做慈孝，对面冷泪如流珠。燕赵女儿颜如玉，能
拨琶琵调新曲。珠翠满头金满臂，日日春风嫌酒肉。
五侯七贵争取怜，一笑可博千万钱。归来重藉锦绣
眠，不信江南妇人单被穿。